ועדת החינוך, התרבות והספורט, כנסת 16, פרוטוקול מספר 126, 2003-12-29 10:00

אילן שלגי: בוקר טוב, אני מתכבד לפתוח את ישיבת הוועדה.

אילן שלגי: בישיבה זו מובאות בפנינו החלטות ועדת המשנה לספורט בנושא השבתת ליגת העל בכדורגל - הצעת חבר הכנסת איתן כבל ל"דיון מהיר".

אילן שלגי: לפי מה שאני קורא במסמך, ההחלטות נראות לי מאוד הגיוניות.

איתן כבל: אני מסכים לכתוב במסמך, אך אני חושב שלא כדאי להכניס את הנושא של ההימורים הווירטואליים , מכיוון שזה לא היה הנושא המרכזי של הדיון.

גלעד ארדן: אתה צודק ואני חושב שאפשר להוריד את זה, מה גם שאני נגד זה.

גלעד ארדן: בכל מקרה אמרנו שנבחן את הדרכים ולא שנקדם.

אילן שלגי: לפיכך בסעיף 1 נמחק את המילים "לסיוע כולל קידום אישור להימורים וירטואליים ודרכים נוספות שיאפשרו".

אילן שלגי: לפני המילה "הכנסות" נוסיף "ליצירת".

גלעד ארדן: לאור הכתבה ב"מעריב" של שבת הייתי רוצה שאתה ואני נחתום על הצעת חוק למנוע להמר מישראל, כי כך פוגעים בהכנסות של הספורט הישראלי.

איתן כבל: אני בעד.

אילן שלגי: אם כך סעיף 1 ייכתב כך: אין ספק שהכדורגל הישראלי נמצא במצב הדרוש שינוי וסיוע ואנו נבחן את הדרכים ליצירת הכנסות נוספות לכדורגל הישראלי.

אילן שלגי: ליגות העל עדיין לא השתכנעו, האם אתם מתכננים ישיבה נוספת?

איתן כבל: בוודאי.

איתן כבל: אם הם יודיעו על השבתה, נצטרך לדון.

גלעד ארדן: מי שהיו פה אמרו שהם לא מתכוונים להשבית, אבל הקבוצות יקרסו במהלך הפגרה.

איתן כבל: מה לעשות?

איתן כבל: אתה יודע כמה מפעלים קורסים בישראל ואנחנו אפילו לא יודעים על כך?

איתן כבל: חצי מדינה בקריסה.

אילן שלגי: חבר הכנסת כבל, אתה הרי הגשת את ההצעה מתוך חשש ועל סמך הודעה שלהם.

אילן שלגי: האם בישיבה הבנתם מהם שהם ישקלו את זה שנית?

איתן כבל: יש לי ספק רב אם הלכו בהפוך על הפוך.

איתן כבל: לשאלה אם הם ישבתו בעוד שבועיים, לא קיבלנו תשובה ישירה.

איתן כבל: אמרו: המצב יצור השבתה, כיוון שקבוצות בכדורגל הישראלי תתמוטטנה.

איתן כבל: יחד עם זאת, אני קורא בעיתונים שבני סכנין רוכשים שחקנים, נצרת בוחנת שחקנים וכו'.

איתן כבל: כולם בוחנים שחקנים חדשים שהעלויות שלהם מגיעות לעשרות אלפי דולרים.

איתן כבל: אני מדבר על הקבוצות החלשות שאין להן הרבה כסף ואני לא רואה שיש קבוצה שעומדת לקרוס.

איתן כבל: אני לא מכיר מצב שבו זה שמודיע שהוא קורס לא ממשיך בפעולות רכישה של שחקנים.

אילן שלגי: האם לא כדאי לקבוע איזשהו מועד שזה ייבחן?

איתן כבל: בעוד שבועיים הפגרה תסתיים והם יצטרכו להביע את דעתם.

אילן שלגי: אנחנו מאשרים את הצעת ועדת המשנה לספורט עם השינוי כאמור וההחלטה תועבר למליאת הכנסת.

אילן שלגי: אני מודה לכולם, הישיבה נעולה.

יוסי שריד: אומנם זה היה "דיון מהיר", אבל לא ידעתי שזה עד כדי כך מהיר.

יוסי שריד: איחרתי בשבע-שמונה דקות וכבר היה לאחר דיון.

יוסי שריד: אני מבקש שיירשם בפרוטוקול שאני מסתייג מההחלטה הזאת מכל וכל.

יוסי שריד: אני כבר לא מדבר על שיבושי העברית, שרק בגללם צריך להסתייג מזה, אבל בכל מקרה אני מתנגד לתוכן.

יוסי שריד: אני לא יודע אם הכדורגל הישראלי נמצא במצב שדורש סיוע.

יוסי שריד: לא התרשמתי כך.

אילן שלגי: יירשם בפרוטוקול שחבר הכנסת שריד הגיע בסוף הישיבה ובראותו את ההחלטה הוא הביע את הסתייגותו.

אילן שלגי: אני מודה לכולם, הישיבה נעולה.

אילן שלגי: - - - - - - -